السلطان الملك الظاهر ابو سعيد قانصوه من قانصوه الأشرفى قايتباى ، تالت و عشرين سلاطين الدوله المملوكيه البرجيه (الشركسيه)، قعد على عرش مصر سنة 1498 و هو عنده اقل من تلاتين سنه و استمر فى الحكم لسنة 1500. اسمه " من قانصوه الأشرفى " لإن استاذه كان الامير " قانصوه الألفى " اللى اداه للسلطان " الأشرف قايتباى ". كان خال السلطان " الناصر محمد بن قايتباى " فكانت الناس بتسميه " خال السلطان ". المصريين فرحوا بسلطنته بسبب كرههم للناصر محمد بن قايتباى اللى حكم قبله. اشتهر بإسم " السلطان ماعرفش ". قانصوه كان فى منصب " الدواداريه الكبرى " وقت سلطنة ابن أخته السلطان الناصر ابو السعادات. ابو السعادات كان شاب صغير عنده سبعتاشر سنه و كان مشهور بالطيش و سؤ التصرف و ضعف الشخصيه و كان بيصاحب الأوباش و الحرافيش من عامة الناس و ده اتسبب فى سؤ علاقته بالامرا و رجال الدوله و حتى بخاله " قانصوه " اللى كان دايماً بيساعده و بيقف جنبه فى ازماته مع الامرا. لكن الامرا بزعامة " ازبك " و " طومان باى " (العادل) فى الاخر قرروا انهم يزيحوه فقتلوه سنة 1498 بعد ما اتفقوا مع خاله قانصوه انه يتسلطن مكانه اذا قتلوه.